Liste over norske dekorasjoner i rekkefølgen av 1960

Liste over norske dekorasjoner i rekkefølgen av 1960 er en oversikt over den innbyrdes rangering av norske ordener og medaljer slik den framkommer i Statskalenderen for året 1960. Dette var første gang en slik samlet oversikt ble offentliggjort.

 Norske dekorasjoner i rekkefølgen av 1960 
 Krigskorset 
 Medaljen for borgerdåd, 1. klasse (i gull)
 St. Olavs Orden
 St. Olavsmedaljen med ekegren
 Haakon VIIs Frihetskors
 Medaljen for edel dåd i gull
 Kongens fortjenstmedalje i gull
 St. Olavsmedaljen
 Krigsmedaljen
 Haakon VIIs Frihetsmedalje
 Medaljen for borgerdåd, 2. klasse (i sølv)
 Medaljen for edel dåd i sølv
 Kongens fortjenstmedalje i sølv
 Deltagermedaljen 9. april 1940–8. mai 1945
 Den norske Koreamedalje
 Kroningsmedaljen 
 Kong Haakon VIIs minnemedalje 1. oktober 1957
 Kong Haakon VIIs jubileumsmedalje 
 Haakon VIIs 70-årsmedalje

Listen fra 1960 har som nummer 18 kong Haakon VIIs jubileumsmedalje, men oppgir ikke om  dette gjelder Kong Haakon VIIs jubileumsmedalje 1905–1930 eller Kong Haakon VIIs jubileumsmedalje 1905–1955, eventuelt begge likestilt. Listen rangerer ikke H.M. Kongens erindringsmedalje, Maudheimmedaljen, Sydpolsmedaljen eller den i 1960 innstiftede Antarktismedaljen.

I publikasjonen Diplomatisk samkvem og praktisk protokoll, publisert av Utenriksdepartementet i 1988, er antall medaljer økt til 24. Økningen med fem medaljer består av, slik de er oppført: Fortjenstordenen (innstiftet 1985), H.M. Kongens erindringsmedaljer (i gull og sølv), begge de i forrige avsnitt nevnte jubileumsmedaljene til kong Haakon VII (en økning med 1) og Haakon VIIs 100-årsmedalje (1972). De tre ulike medaljene for ekspedisjoner i Antarktis er fortsatt ikke nevnt, og til sist er heller ikke Kong Olav Vs jubileumsmedalje 1957–1982 oppført.

 Sammenligning med senere rangeringssystem 
Utmerkelsene på listen fra 1960 er slike som er innstiftet av kongen. Senere har en rekke nye offisielle utmerkelser blitt innstiftet og innarbeidet i listen. Dette gjelder også utmerkelser som ikke er innstiftet av kongen. I 2009 fastsatte Forsvarssjefen et omfattende rangeringssystem av godkjente utmerkelser, offentlige så vel som private, og norske så vel som utenlandske, til bruk på militær uniform.

De fleste av utmerkelsene i rekkefølgen fra 1960 er fortsatt å finne i Forsvarets nåværende rangeringssystem, men noen utmerkelser er gått ut av listen, da det ikke lenger finnes levende innehavere av dem. Medaljen for borgerdåd i gull og sølv har i systemet fra 1960 hver sin plass i rangrekkefølgen, mens rangeringen av 2009 plasserer medaljen ett sted, til tross for at det ikke lenger finnes levende mottagere av medaljen, som regjeringen i 2004 også bestemte ikke lenger skulle tildeles. 

Når det gjelder krigsdekorasjonene er det noen forskjeller mellom rekkefølgen av 1960 og senere rangering. I systemet av 1960 og listen fra 1988 rangerer St. Olavsmedaljen med ekegren som nummer fire, etterfulgt av Haakon VIIs Frihetskors som nummer fem. I senere rangeringer, sist fastsatt ved kongelig resolusjon av 30. januar 2012 er forholdet omvendt: Haakon VIIs Frihetskors rangerer foran St. Olavsmedaljen med ekegren.«Norske dekorasjoner», kongehuset.no, besøkt 12. mars 2012. Rangeringen for de to utmerkelsene ble snudd om i 1988 i forbindelse med gjenopptakelse av dekorering til krigsseilerne.

 Rangering av utenlandske dekorasjoner 
Utenlandske dekorasjoner rangerte bak de norske. I 1960 var det ingen land som hadde forrang over andre, alle ble sortert alfabetisk etter landenes navn på fransk, det samme gjaldt i 1988. Det Kongelige Hoff publiserte i 2005 Retningslinjer for ordener og medaljer hvor hoffets regler spesifiserte: «Etter norske […] bæres i følgende rekkefølge: Britiske, danske, finske, islandske og svenske […] øvrige utenlandske dekorasjoner som bæres i alfabetisk rekkefølge slik landenes navn skrives på fransk.» Forsvarets rangeringssystem fra 2009 følger de samme prinsippene.Heder og ære. Nasjonale og internasjonale dekorasjoner brukt i Norge , bilag til Forsvarets Forum nr. 5, 2012, Oslo: Forsvarets Forum/Forsvarets Veterantjeneste, 2012.

 Referanser 

Kategori:Norske utmerkelser
Kategori:Uniform
Norge
Dekorasjoner